b"\n_START_ARTICLE_\nTazio Nuvolari\n_START_SECTION_\nZgodnje in zasebno \xc5\xbeivljenje\n_START_PARAGRAPH_\nTazio Nuvolari se je rodil 16. novembra 1892 v italijanskem mestecu Castel d'Ario v okolici Mantove Arturu Nuvolariju in njegovi \xc5\xbeeni Elisi Zorzi. Dru\xc5\xbeina je bila mo\xc4\x8dno povezana z dirkanjem, saj sta bila tako Arturo kot njegov brat Giuseppe motociklisti\xc4\x8dna dirka\xc4\x8da; Giuseppe je bil ve\xc4\x8dkratni zmagovalec Italijanskega prvenstva in ga je mladi Tazio \xc5\xa1e posebej ob\xc4\x8dudoval._NEWLINE_Nuvolari se je poro\xc4\x8dil s Carolino Perino, s katero sta imela dva otroka, Giorgia rojenega 4. septembra 1918, ki je umrl leta 1937 v starosti 19-ih let za miokarditisom, in Alberta, ki je umrl leta 1946 pri osemnajstih za nefritisom.\n_START_SECTION_\nMotociklisti\xc4\x8dne dirke\n_START_PARAGRAPH_\nNuvolari je pridobil licenco za motociklisti\xc4\x8dne dirke leta 1915 pri starosti 23 let. Toda zaradi izbruha prve svetovne vojne, kjer je slu\xc5\xbeil kot voznik, je svojo prvo dirko odpeljal \xc5\xa1ele na dirkali\xc5\xa1\xc4\x8du Circuito Internazionale Motoristico v Cremoni leta 1920. Ob tem je ob\xc4\x8dasno nastopal tudi na avtomobilisti\xc4\x8dnih dirkah, leta 1921 je zmagal na manj\xc5\xa1i vzdr\xc5\xbeljivostni dirki._NEWLINE_V sezoni 1925 je Nuvolari osvojil naslov Evropskega motociklisti\xc4\x8dnega prvaka v razredu do 350 cm\xc2\xb3 z zmago na dirki za Veliko nagrado Evrope, ki je takrat veljala za najpomembnej\xc5\xa1o dirko sezone in je zmagovalcu prina\xc5\xa1ala naziv Evropski prvak. Nuvolari je tudi \xc5\xa1tirikrat zapored zmagal na dirki Nations Grand Prix, med letoma 1925 in 1928, ter petkrat zapored na dirki Lario Circuit, med letoma 1925 in 1929, vse v razredu do 350 cm\xc2\xb3 in na motociklu Bianchi._NEWLINE_V sezoni 1925 je ekipa Alfa Romeo povabila Nuvolarija na preizkus njihovega dirkalnika, kjer ga je zaradi okvare menjalnika raztre\xc5\xa1\xc4\x8dil , pri \xc4\x8demer si je po\xc5\xa1kodoval hrbet. Kljub po\xc5\xa1kodbam je na dirkali\xc5\xa1\xc4\x8du Monza \xc5\xa1est dni kasneje nastopil na dirki Nations Grand Prix, medicinsko osebje pa je pred \xc5\xa1tartom prepri\xc4\x8dal, da ga obve\xc5\xbeejo na tak na\xc4\x8din, da bo lahko le sedel na motorju.\n_START_SECTION_\n1931\n_START_PARAGRAPH_\nProti koncu leta 1930 se je Nuvolari odlo\xc4\x8dil za prekinitev nastopanja na motociklisti\xc4\x8dnih dirkah, da bi se lahko popolnoma osredoto\xc4\x8dil na za\xc4\x8detek sezone 1931 z Alfo Romeo. Nova pravila so narekovala, da so morale dirke za Veliko nagrado trajati vsaj po deset ur. Na \xc5\xberebanju \xc5\xa1tartnih polo\xc5\xbeajev pred dirki za Veliko nagrado Italije je iz\xc5\xberebal \xc5\xa1tevilko devet. Ob za\xc4\x8detku si je dirkalnik Alfa Romeo delil z Baconinom Borzacchinijem, po odstopu v 33. krogu pa je prevzel dirkalnik Giuseppeja Camparija in skupaj sta dosegla zmago, toda Nuvolari zanjo ni dobil prvenstvenih to\xc4\x8dk. Po drugem mestu na dirki za Veliko nagrado Belgije je edino preostalo prvenstveno dirko za Veliko nagrado Belgije kon\xc4\x8dal le na enajstem mesu. Ob tem je zmagal \xc5\xa1e na neprvenstvenih dirkah Targa Florio in Coppa Ciano.\n_START_SECTION_\n1932\n_START_PARAGRAPH_\nV sezoni 1932 so pravilo o trajanju dirke spremenili na pet do deset ur. To je bila edina sezona, v kateri je imel Nuvolari najhitrej\xc5\xa1i dirkalnik, Alfo Romeo P3. Kot posledica tega je na treh prvenstvenih dirkah dosegel dve zmagi na dirkah za Veliko nagrado Italije in Veliko nagrado Francije ter drugo mesto na dirki za Veliko nagrado Nem\xc4\x8dije. S tem je osvojil naslov Evropskega avtomobilisti\xc4\x8dnega prvaka s prednostjo \xc5\xa1tirih to\xc4\x8dk pred Borzacchinijem. Ob tem je zmagal \xc5\xa1e na \xc5\xa1tirih neprvenstvenih dirkah, Targa Florio, Velika nagrada Monaka, Coppa Ciano in Coppa Acerbo.\n_START_SECTION_\n1933\n_START_PARAGRAPH_\nSezona 1933 je bila prva sezona dvoletne prekinitve Evropskega prvenstva in je tudi sezona, v kateri se je Alfa Romeo uradno umaknila iz moto\xc5\xa1porta. \xc5\xa0e vedno pa je z njihovimi dirkalniki dirkalo privatno mo\xc5\xa1tvo Enza Ferrarija, ki pa niso dobili uspe\xc5\xa1nega dirkalnika P3, temve\xc4\x8d so morali uporabljati njegovega predhodnika Monzo. Z mo\xc4\x8dno izbolj\xc5\xa1anim dirkalnikom je bil njihov najve\xc4\x8dji tekmec Maserati._NEWLINE_Nuvolari naj bi bil vpleten v goljufijo s stavami na dirki za Veliko nagrado Tripolija. Ob njem naj bi \xc5\xa1e Achille Varzi in Baconin Borzacchini dogovorili za rezultat dirke, da bi pridobili velik zaslu\xc5\xbeek iz Libijske dr\xc5\xbeavne loterije. Pred dirko je bilo kupljenih 30 stavnih listi\xc4\x8dev, eden za vsakega nastopajo\xc4\x8dega na dirki, lastnik teh stavnih listi\xc4\x8dev pa naj bi dobil sedem in pol milijona lir. Toda to zgodbo naj bi si po pri\xc4\x8devanju nekaterih izmislil Alfred Neubauer, \xc5\xa1ef mo\xc5\xa1tva Mercedes-Benz, ki je bil znan pripovedovalec tak\xc5\xa1nih zgodb in jih je znal \xc5\xa1e dodatno za\xc4\x8diniti. Nekateri podatki iz Neubauerjeve razli\xc4\x8dice zgodbe niso podprti z dokazi, obstoje\xc4\x8di dokazi pa ka\xc5\xbeejo le na to, da so Nuvolari, Varzi in Borzacchini dogovorili, da bodo stavili na svojo zmago, niso pa prirejali rezultata dirke._NEWLINE_Alfa Romeo je za dirko 24 ur Le Mansa odlo\xc4\x8dil, da bosta skupaj dirkala Nuvolari in Raymond Sommer. Sommer se je strinjal, da bo odpeljal ve\xc4\x8dino dirke, ker je veliko bolje poznal dirkali\xc5\xa1\xc4\x8de. Toda Nuvolari je ugovarjal, \xc4\x8de\xc5\xa1 da je on eden najbolj\xc5\xa1ih dirka\xc4\x8dev in da ima Le Mans enostavno dirkali\xc5\xa1\xc4\x8de, ki mu ne bi povzro\xc4\x8dalo te\xc5\xbeav, zato se je tudi Sommer strinjal, da bosta dirkala vsak po pol dirke. Sommer in Nuvolari sta imela \xc5\xbee dva kroga prednosti, ko se je v rezervoarju za gorivo pojavila luknja, ki so jo ob postankih v boksih zama\xc5\xa1ili z \xc5\xbeve\xc4\x8dilnim gumijem. Potrebnih je bilo \xc5\xa1e ve\xc4\x8d postankov, ker je ve\xc4\x8dkrat ponovno za\xc4\x8delo pu\xc5\xa1\xc4\x8dati, Nuvolari pa je v zadnjem delu dirke kar devetkrat popravil rekord dirkali\xc5\xa1\xc4\x8da in jima prinesel zmago s prednostjo le 336 metrov.\n_START_SECTION_\n1934\n_START_PARAGRAPH_\nV za\xc4\x8detku sezone 1934 je Nuvolari nastopal s privatnim Bugattijem, s katerim se je na dirki za Veliko nagrado Monaka prebil \xc5\xbee do tretjega mesta, nato pa je zaradi te\xc5\xbeav z zavorami kon\xc4\x8dal dirko kot peti, dva kroga za zmagovalcem, Guyjem Mollom. Na dirki Velika nagrada Alessandrie je Nuvolari odstopil ker je tr\xc4\x8dil med umikanjem dirkalniku Carla Feliceja Trossija, ki je stal na stezi. Utrpel je zlom noge, toda zaradi dolgo\xc4\x8dasja v bolni\xc5\xa1nici se je odlo\xc4\x8dil za nastop na dirki Avusrennen le \xc5\xa1tiri tedne po nesre\xc4\x8di. Njegov Maserati je bil posebej prirejen, da je lahko vse tri pedala pritiskal z levo nogo, saj je imel desno \xc5\xa1e vedno v mavcu. Zaradi te\xc5\xbeav s kr\xc4\x8di je kon\xc4\x8dal na petem mestu._NEWLINE_Do dirke za Veliko nagrado Penya Rhina je bil \xc5\xbee brez mavca, toda noga ga je ob dalj\xc5\xa1em dirkanju \xc5\xa1e vedno bolela, odstopil pa je zaradi tehni\xc4\x8dne okvare. Na dirki za Veliko nagrado Italije je nastopil z novim modelom Maserati 6C-34. Dirkalnik se ni obnesel, saj je bil Nuvolari le peti z ve\xc4\x8d kot tremi krogi zaostanka za zmagovalcema, Rudolfom Caracciolo in Luigijem Fagiolijem v Mercedes-Benzu. Z njim pa je dosegel dve zmagi na manj\xc5\xa1ih dirkah za Veliko nagrado Modene in Veliko nagrado Neaplja.\n_START_SECTION_\n1935\n_START_PARAGRAPH_\nV sezoni 1935 se je spogledoval s prestopom v Auto Union, ki mu je primanjkovalo dobrih dirka\xc4\x8dev. Toda zaradi nasprotovanja Achilla Varzija, ki si v mo\xc5\xa1tvu ni \xc5\xbeelel Nuvolarija, do prestopa ni pri\xc5\xa1lo. Nato ga je zavrnil tudi Enzo Ferrari, ker je Nuvolari prej zapustil Ferrari, toda ob posredovanju predsednika vlade Mussolinija je Ferrari popustil. V sezoni je nato dosegel kar osem zmag, ob zmagi na prvenstveni dirki za Veliko nagrado Nem\xc4\x8dije \xc5\xa1e na dirkah Grand Prix de Pau, Velika nagrada Bergama, Velika nagrada Bielle, Velika nagrada Valentina, Coppa Ciano, Velika nagrada Nice in Velika nagrada Modene, kjer je ubranil zmago iz prej\xc5\xa1njega leta. Posebej pomembna je bila zmaga na dirki za Veliko nagrado Nem\xc4\x8dije, kjer je 300.000 gledalcev s Hitlerjem na \xc4\x8delu pri\xc4\x8dakovalo zmago nem\xc5\xa1kega dirka\xc4\x8da v nem\xc5\xa1kem dirkalniku, kon\xc4\x8dalo pa se je z edino zmago nenem\xc5\xa1kega dirka\xc4\x8da v nenem\xc5\xa1kem dirkalniku na prvenstvenih dirkah v tej sezoni.\n_START_SECTION_\n1936\n_START_PARAGRAPH_\nV sezoni 1936 so na dirka\xc5\xa1ki sceni dominirali dirka\xc4\x8di nem\xc5\xa1kih mo\xc5\xa1tev Auto Union in Mercedes-Benz. Nuvolari je dosegel le eno uvrstitev na stopni\xc4\x8dke na prvenstveni dirki za Veliko nagrado Italije, kjer je bil drugi, skupaj s \xc4\x8detrtim mestom na dirki za Veliko nagrado Monaka pa je zasedel tretje mesto v dirka\xc5\xa1kem prvenstvu. Vseeno pa mu je uspelo zmagati na \xc5\xa1estih neprvenstvenih dirkah za Veliko nagrado Penyja Rhina, Veliko nagrado Mad\xc5\xbearske, Veliko nagrado Milana, dirki Coppa Ciano skupaj s Carlom Mario Pintacudo, Veliko nagrado Modene in ameri\xc5\xa1ki dirki Vanderbilt Cup. Posebej odmevna je bila zmaga na dirki za Veliko nagrado Mad\xc5\xbearske, kjer je pred 100.000 gledalci premagal \xc5\xa1est najboljih dirka\xc4\x8dev obeh nem\xc5\xa1kih mo\xc5\xa1tev, dirka pa velja za eno njegovih najbolj\xc5\xa1ih zmag v dolgi karieri.\n_START_SECTION_\n1937\n_START_PARAGRAPH_\nNa za\xc4\x8detku sezone 1937 je Alfa Romeo ponovno prevzela dirka\xc5\xa1ko mo\xc5\xa1tvo Ferrarija. Nuvolari je zaradi slabe vzdr\xc5\xbeljivosti dirkalnikov Alfe Romeo postajal vedno bolj frustriran._NEWLINE_Na dirki Coppa Acerbo se je nov dirkalnik Alfa Romeo 12C-37 izkazal za prepo\xc4\x8dasnega in nevzdr\xc5\xbeljivega. Zaradi tega je Nuvolari na polovici dirke dirkalnik predal mlademu Giuseppeju Farini. Na dirki za Veliko nagrado \xc5\xa0vice je kot dogovor za eno dirko dirkal z dirkalnikom Auto Union, Alfa Romeo pa se je za preostanek sezone umaknil z dirk.\n_START_SECTION_\n1938\n_START_PARAGRAPH_\n\xc4\x8ceprav je Nuvolari za\xc4\x8del sezono 1938 kot dirka\xc4\x8d Alfe Romeo, je bil preluknjan rezervoar za gorivo na dirki Grand Prix de Pau dovolj, da je zapustil mo\xc5\xa1tvo, napovedal upokojitev in od\xc5\xa1el na po\xc4\x8ditnice v Ameriko. Auto Union, ki je moral nastopati z neizku\xc5\xa1enimi dirka\xc4\x8di, je po dirki za Veliko nagrado Tripolija objavil, da se jim bo pridru\xc5\xbeil Nuvolari, ki se je sve\xc5\xbe po dopustu dogovoril z nem\xc5\xa1kim mo\xc5\xa1tvom. Nuvolari je nato zmagal na zadnji prvenstveni dirki sezone za Veliko nagrado Italije ter neprvenstveni dirki za Veliko nagrado Doningtona.\n_START_SECTION_\n1939\n_START_PARAGRAPH_\nV sezoni 1939 je odstopil kar na treh od \xc5\xa1tirih prvenstvenih dirkah, na zadnji dirki za Veliko nagrado \xc5\xa0vice pa je bil le peti. Zmagal pa je na zadnji dirki preden je druga svetovna vojna prekinila dirkanje v Evropi, dirki za Veliko nagrado Beograda pred kar 100.000 gledalci.\n_START_SECTION_\nDirkanje po vojni\n_START_PARAGRAPH_\nV sezoni 1946 je na dirki za Veliko nagrado Milana dirkal le z eno roko, z drugo pa je pred usti dr\xc5\xbeal okrvavljen robec. V tej sezoni pa je dosegel \xc5\xa1e zadnjo pomembnej\xc5\xa1o zmago na dirki za Veliko nagrado Albija. Svojo zadnjo dirko Palermo-Montepellegrino je odpeljal leta 1950, na njej je zmagal v svojem razredu, skupno pa je bil peti.\n_START_SECTION_\nSmrt in zapu\xc5\xa1\xc4\x8dina\n_START_PARAGRAPH_\nNuvolari se ni nikoli uradno upokojil, toda v zadnjih letih se je njegovo zdravje mo\xc4\x8dno poslab\xc5\xa1alo, postal pa je tudi osamljen. Leta 1952 ga je prizadela kap, zaradi \xc4\x8desar je imel levo polovico telesa paralizirano, leta 1953 pa je umrl v postelji zaradi ponovne kapi. Njegovega pogreba se je udele\xc5\xbeilo prakti\xc4\x8dno celotno prebivalstvo mesta Mantova, saj naj bi bilo na pogrebu kar med 24 in 55 tiso\xc4\x8d ljudi. Pogrebna procesija je bila dolga kilometer in pol, krsto pa so na vozi\xc4\x8dku porivali tudi Alberto Ascari, Luigi Villoresi in Juan Manuel Fangio._NEWLINE_Po Nuvolariu sta poimenovana dva avtomobila, Alfa Romeo Nuvola in Audi Nuvolari Quattro."